Raha izaho no misafidy (tononkalo)

Raha izaho no misafidy 
Ho an'i Lys.

Satriko aza anie ny vavako ka tsy hisento lalina,

Ary maraina koa tsy ho resin'ny alina...

Satriko aza ka tsy nisy na toloko na fitserana,

Mba tsy handrenesana afa-tsy hira fanaperana.

Satriko ho eo an-tsofinao izany kalokalom-borona 

No hisioka sy hiantsa ny maraina vao miforona...

Satriko aza ka tsy nisy na antsiva na anjombona,

Hampatsiahy anao ny hariva sy ny lanitra hajombona

Satriko aza anie, rahavako, ka tsy nisy irony lasana,

Ary ho foana toy izany koa ny ampitso... sy ny fasana!

Satriko aza ny masoandro ka hiantsona amin'izay,

Mba hiainanao ny Anio... ny Anio mandrakizay!

Satriko aza, sombiniaina, raha izaho no misafidy

Tsy nohariana teto akory irony vahona mangidy,

Fa tantely feno fatra no ho kapoaka hatolotro

Ary mamy hatrany hatrany no hanohofanao ny molotra

Satriko aza ny tontolo ka nitsahatra tsy nihodina,

Ary hangina ny rehetra, afa-tsy valiha sy sodina!

Satriko tsy nisy rahona eny am-paravodilanitra,

Ka ny tany manontolo ho feno voninkazo manitra!

Satriko aza anie ny vavako ka tsy hivetso alina 

Ary marainantsika mba tsy ho resin'ny alina.

Satriko aza ka tsy nisy na toloko na fitserana 

Mba tsy handrenesanao afa-tsy hira fanaperana!

Islo de Valiha

Ao amin'ny  Ny Onja N°1, 11jolay 1957

  Loharano 
1.Emilson Daniel Andriamalala

2.https://poetawebs.e-monsite.com/pages/sorapiainana/page-54-1.html